Carmina (Horatius)/Liber III/Carmen XXX
Exegi monumentum aere perennius
regalique situ pyramidum altius,
quod non imber edax, non aquilo impotens
possit diruere aut innumerabilis
annorum series et fuga temporum.
non omnis moriar multaque pars mei
vitabit Libitinam; usque ego postera
crescam laude recens, dum Capitolium
scandet cum tacita virgine pontifex.
dicar, qua violens obstrepit Aufidus
et qua pauper aquae Daunus agrestium
regnavit populorum, ex humili potens,
princeps Aeolium carmen ad Italos
deduxisse modos. sume superbiam
quaesitam meritis et mihi Delphica
lauro cinge volens, Melpomene, comam

be:3 Гарацыя Памятнік
eo:Monumento
fr:Ode III.30 - Épilogue
it:Le odi di Orazio/Libro terzo/XXX
no:Digterens eftermæle
pl:Pieśń III, 30
ru:К Мельпомене (Гораций/Востоков)